b'\n_START_ARTICLE_\nAndrianampoinimerina\n_START_SECTION_\nBiografija\n_START_PARAGRAPH_\nAndrianampoinimerina je ro\xc4\x91en u Ikaloju, jednom od dvanaest svetih brda Imerine, kao princ Ramboasalama (malga\xc5\xa1ki: Ra-amboa-Salamu = zdrav kao pas) na dvoru svog oca Andriamiaramanjaka koji je bio plemenski vo\xc4\x91a Ikaloja. Majka je bila princeza Ranavalonanandriambelomasina od Ambohimange.\n_START_SECTION_\nUspon na prijestolje\n_START_PARAGRAPH_\nRamboasalama je proveo rano djetinjstvo na o\xc4\x8devu dvoru Zafimami na brdu Ikaloj koje je jedno od dvanaest svetih brda Imerine. Tamo se upoznao s plemenskom tradicijom Merina i nau\xc4\x8dio \xc4\x8ditati i pisati na sorabeu. Nakon djetinstva provedenog na o\xc4\x8devu dvoru, u dobi od 12 godina, primio ga je na svoj dvor u Ambohimangi djed kralj Andriambelomasina. Podu\xc4\x8davao ga je politici, vojnoj strategiji i gospodarstvu._NEWLINE_Ramboasalama je uspio, po\xc4\x8dev\xc5\xa1i sa skromnim sredstvima, svojom inteligencijom i napornim radom ve\xc4\x87 s 30 godina unaprijediti o\xc4\x8devu kne\xc5\xbeevinu i postati jednim od najbogatijih kne\xc5\xbeeva Ambohimange. Nije se oslanjao na svoj povla\xc5\xa1teni polo\xc5\xbeaj, ve\xc4\x87 je svoje bogatstvo gradio na upornom radu. Osje\xc4\x87aj za pravdu donio mu je veliku popularnost me\xc4\x91u narodom i robovima Ambohimange, koja je bila u o\xc5\xa1troj suprotnosti s mr\xc5\xbenjom i nezadovoljstvom koju su osje\xc4\x87ali prema njegovu ujaku kralju Andrianjafiju. Ujaka su smatrali neodgovornim vladarom.\n_START_SECTION_\nSvrgavanje kralja Andrianjafija\n_START_PARAGRAPH_\nRamboasalama je 1787., u dobi od 42 godine, potaknuo pobunu protiv svog ujaka Andrianjafija. To mu je po\xc5\xa1lo za rukom uz pomo\xc4\x87 plemenskog vije\xc4\x87a staraca i brojnih podanika prodanih u roblje. Nakon uspje\xc5\xa1ne pobune Andrianjafi je pobjegao, a novi kralj izabrao si je vladarsko ime Andrianampoinimerina. Sukob izme\xc4\x91u ove dvojice okon\xc4\x8dan je 1790. godine, kad je biv\xc5\xa1i kralj ili ubijen u Ilafiju ili umro u progonstvu u Antananarivu. Andrianampoinimerina je osvojio Antananarivo 1792., _NEWLINE_, te nakon toga tu preselio svoju prijestolnicu.\n_START_SECTION_\nUjedinjenje plemena Merine\n_START_PARAGRAPH_\nNastavljaju\xc4\x87i teritorijalno \xc5\xa1irenje od 1790., Andrianampoinimerina je uspostavio nadzor nad gotovo cijelom malga\xc5\xa1kom visoravni. Tad je objavio svoj kona\xc4\x8dni cilj postati jedinim kraljem Madagaskara, rekav\xc5\xa1i metafori\xc4\x8dki: "more je granica mojih ri\xc5\xbeinih polja" (Ny ranomasina no valam-parihiko). Centralizirao je svoju vlast i nabavio znatne koli\xc4\x8dine europskog vatrenog oru\xc5\xbeja, \xc5\xa1to mu je omogu\xc4\x87ilo postupno pokoriti sva susjedna plemena Merina, a zatim i pripadnike plemena Vakinankaratra i Betsileo.\n_START_SECTION_\nTeritorijalno \xc5\xa1irenje\n_START_PARAGRAPH_\nAndrianampoinimerina je ostvario mnoge pobjede oslanjaju\xc4\x87i se vi\xc5\xa1e na mo\xc4\x87 pregovaranja i mudro sklopljene ugovore o savezni\xc5\xa1tvu te brojne \xc5\xbeenidbe. Sili je pribjegavao jedino kad su svi drugi na\xc4\x8dini bili iscrpljeni. On je prestao pla\xc4\x87ati danak Kraljevstvu Sakalava, zapadnoj plemenskoj konfederaciji koja je dotad stalno upadala na malga\xc5\xa1ku visoravan u lovu na robove. \xc5\xa0irenje dr\xc5\xbeavnog ozemlja nije teklo bez otpora i te\xc5\xa1kih borbi.Jo\xc5\xa1 na po\xc4\x8detku svoje vladavine bio je \xc5\xbertvom urote, iza koje je stajao njegov ujak Andrianjafi. Urota bi ga do\xc5\xa1la glave da nije bio obavije\xc5\xa1ten. Kao nagradu za svoj spa\xc5\xa1eni \xc5\xbeivot k\xc4\x87i \xc4\x8dovjeka koji ga je obavijestio o uroti udao je za svog sina Radamu I.Nakon Radamine smrti 1828. godine, ta \xc5\xbeena \xc4\x87e kasnije vladati Madagaskarom punih 33 godina kao kraljica Ranavalona I._NEWLINE_Svog najstarijeg sina Ramavolahija dao je ubiti nakon poku\xc5\xa1aja dr\xc5\xbeavnog udara, kao i svog nasljednika Rakotovahinija zbog urote protiv njega u svibnju 1808. godine.\n_START_SECTION_\nUpravljanje kraljevstvom\n_START_PARAGRAPH_\nAndrianampoinimerina je bio prvi kralj Merina koji je uspostavio neka pravna na\xc4\x8dela, koja je kasnije preuzeo i njegov sin Radama I. Zemlji\xc5\xa1te je dijelio prema strogo utvr\xc4\x91enim pravilima, uveo je poreze, organizirao trgovinu osnovav\xc5\xa1i slu\xc5\xbebene tr\xc5\xbenice (tsena) i standardizirao mjere (fandanjana). Uveo je standardiziran dr\xc5\xbeavni novac (vola) i osnovao dr\xc5\xbeavnu vojsku foloalindahi (od 100 000 vojnika)._NEWLINE_Osnovao je grad Anjozorobe gdje se povukao \xc5\xbeivjeti napustiv\xc5\xa1i Antananarivo.\n_START_SECTION_\nSmrt i nasljednici\n_START_PARAGRAPH_\nAndrianampoinimerina je umro u svojoj rezidenciji Mahitsielafanjaci u kompleksu Rova 6. srpnja 1810., u dobi od 65 godina. Za svog nasljednika odredio je 17-godi\xc5\xa1njeg sina Radamu I. Pokopan je u grobnicu u svetom gradu Ambohimangi nedugo nakon smrti. Francuske kolonijalne vlasti, \xc5\xbeeljev\xc5\xa1i umanjiti zna\xc4\x8denje Ambohimange, godine 1897. su preselile njegove kosti u novoizgra\xc4\x91enu kraljevsku grobnicu u kompleksu Rova u Antananarivu. Drugi put je pokopan u grobnicu svog sina Radame I.'